ከረፍት መልስ የነበረው ጨዋታ በሁለቱም ቡድኖች በኩል የበለጠ ጥሩ ፉክክር የታየበት ነበር። ኳስ ባበደችበት በመጀመሪያዎቹ የሁለተኛ አጋማሽ አስር ደቂቃዎች ውስጥ በ52ኛው ደቂቃ ላይ አርባ ምንጮች ግሩም የግብ ሙከራ አድርገው ሳይሳካላቸው ሲቀር በተመሳሳይ ቡናዎች በ53ኛው ደቂቃ ላይ ለቢኒያም ጥሩ የአየር ኳስ ደርሶት ሳይጠቀምበት ቀርቷል። ከቢኒያም ሙከራ አንድ ደቂቃ በኋላ አርባ ምነጮች በድጋሚ ጐል ሊሆን የሚችል ንጹ ኳስ በ53ኛው ደቂቃ ላይ ሲስቱ ቡናዎች በ54ኛው ደቂቃ ላይ ሳቱ። ጨዋታው ተመልካቹን ቁጭ ብድግ እያሰኘ በሁለቱ ቡድኖች መካከል ለመሸናነፍ የሚደረገው ፉክክር ተጋግሎ ቀጠለ። በ74ኛው ደቂቃ ላይ የአርባ ምንጩን በረኛ አቋቋም ቀድሞ ያስተዋለው ቢኒያም አሰፋ በካታንጋ ግራ ክንፍ በኩል የተላከለትን ኳስ በቀጥታ ወደጐል በመምታት ለቡድኑና ለራሱ ሁለተኛውን ጐል አስቆጠረ። በዛሬው ጨዋታ ጥሩ አቋም የነበራቸው አርባ ምንጭቸ አቻ ሊያደርጋቸው የሚያስቸላቸውን ጐል ለማግባት በፍጹም መረጋጋት ኳስ ይዘው እስከመጨረሻው ቢጫወቱም ጨዋታው ከመጠናቀቁ በፊት ሶስተኛ ጐል ማግባት የቻሉት ቡናዎች ነበሩ። የቀድሞ የመከላከያ ተጫዋች የነበረው ጥላሁን ወልዴ በመልሶ ማጥቃት መሀል ላይ የገኘውን ኳስ ወደፊት ይዞ በመግፋት አንድ ተጫዋች አታሎ ሌሎች ተከላካዮችን በፍጥነት ሮጦ በማምለጥ ለቡድኑ ሶስተኛውን ግሩም ጐል በ84ኛው ደቂቃ ላይ ማስቆጠር ቻለ። በቀሪዎቹ 8 ደቂቃዎች ውስጥ በሁለቱም ቡድኖች ጐል ሉሆኑ የሚችሉ ሙከራዎች ቢደረጉም ጨዋታው ኢትዮጵያ ቡና 3ለ1 አሸናፊነት ተጠናቀቀ።
